<classify> MAKAMU wa Mwenyekiti wa Chama Cha Mapinduzi CCM Tanzania Bara, Philip Mangula amewataka viongozi Mpwapwa kulea vijana 400 waliojiunga na Umoja wa Vijana UVCCM hao ndio nguvu kazi ya chama.Pia Mangula alikemea tabia ya wanachama wa chama hicho wanaotaka kuwania nafasi za uongozi ukiwemo ubunge mwaka 2020 kuanza kutangaza nia zao kabla ya muda kufika. Wanachama wapya 400 waliopokewa naye ni wanachuo wa Chuo cha Ualimu Mpwapwa. Mangula alisema kama kiongozi wa chama anafarijika kuona vijana ambao ni nguvu kazi ya chama na Taifa.Nafurahi kusikia tunapata vijana ambao ni msaada kwa chama kwa taifa pia kwa kipindi kama hiki kuelekea uchaguzi wa serikali za mitaa na uchaguzi mkuu 2020. Mangula alisema CCM ambayo ina kanuni na taratibu zake lazima wanachama wake kuwa wa kwanza kuzifuata na kusimamia taratibu zake. Mimi wananiita, Mzee wa Mafaili, ukweli ni hilo sio jina langu bali linatokana na kusimamia vizuri, taratibu na kanuni za chama bila kujali jina wala cheo cha mtu, alisema Mangula.Mwenyekiti wa CCM Mkoa wa Dodoma, Godwin Mkanwa alisema Mpwapwa ya miaka 10 aliyoiacha sio ya leo. Aliupongeza uongozi wa wilaya hiyo akiwemo Mkuu wa Wilaya ya Mpwapwa, Jabir Shekimweri kwa kuwezesha viongozi wa wilaya kufanya kazi kama timu na kuongeza jitihada za kutatua kero za wananchi. Nakupongeza Mkuu wa Wilaya ya Mpwapwa Shekimweri kwa kuituliza wilaya hata mkoani tunajua sasa Mpwapwa imetulia sababu yako kwa kuwataka wenzako kufanya kazi kama timu, Mkanwa alisema akimsifu Dc huyo.Alimtaka Mbunge wa Kibakwe na Mwenyekiti wa Kamati ya Kudumu ya Bunge ya Bajeti, George Simbachawene kushawishi kamati yake katika mwaka wa fedha 2020 2021 ili kutenga fedha za ujenzi wa barabara ya lami kutoka Kongwa-Mpwapwa hadi Kibakwe Dodoma. Mwenyekiti wa CCM Wilaya ya Mpwapwa, George Chigwie alisema uongozi umeendelea kutekeleza ilani ya chama na kusimamia ahadi za Mwenyekiti wao, Rais John Maguguli za ujenzi vituo vya afya, uboreshaji miundombinu ya shule na utoaji wa elimu bila malipo.  <topic>: KITAIFA 